‘Hof skep verwarring oor vuurwapens’Argieffoto Die VF Plus het gesê hy is teleurgesteld in die konstitusionele hof se uitspraak oor die hernuwing van vuurwapenlisensies aangesien dit groot verwarring skep vir vuurwapeneienaars. Dr. Pieter Groenewald, leier van die VF Plus, is van mening dat die hof nie net oor die geldigheid van artikels 24 en 28 van die Vuurwapenbeheerwet moes beslis het nie, maar ook prosedures moes neerlê om die chaos by die sentrale vuurwapenregister te oorkom. Die konstitusionele hof se uitspraak Donderdag beteken dat vuurwapeneienaars wat nie betyds aansoek gedoen het om hul wapenlisensies te hernu nie, hul vuurwapens by die polisie moet gaan inhandig en aansoek doen vir vergoeding. Indien dit nie gedoen word nie, kan hulle vervolg word vir die besit van ŉ onwettige vuurwapen en tot 15 jaar tronkstraf opgelê word. “Die hof moes in belang van vuurwapeneienaars die polisie aangespreek het oor die chaos by die sentrale vuurwapenregister,” het Groenewald gesê. “Om ŉ persoon sy vuurwapen te laat verbeur bloot omdat hy laat aansoek gedoen het vir die hernuwing van sy lisensie is onbillik en ontneem die persoon van sy eiendomsreg. Hierdie beginsel behoort getoets te word aangesien ŉ persoon se motor nie verbeur verklaar word aan die staat indien die eienaar nie betyds sy lisensie hernu nie.” Groenewald het gesê die uitspraak skep die indruk dat daar teen vuurwapeneienaars gediskrimineer word en dat hulle ontwapen word bloot weens ŉ administratiewe of menslike fout. “Die hoë voorkoms van geweldsmisdade soos roof, kapings en roof by woonhuise in Suid-Afrika laat die publiek geen keuse nie as om hulself te bewapen vir beskerming.” Groenewald meen die onsekerheid laat talle vrae ontstaan soos of die ou lisensies steeds geldig is; of mense in hegtenis geneem sal word as hulle hul vuurwapens gaan inhandig; en watter waarborg mense het dat hul vuurwapens in besit van die polisie nie gesteel en in misdaad gebruik gaan word nie. Groenewald het gesê hy sal die aangeleentheid by die parlementêre portefeuljekomitee van polisie op die agenda plaas om ŉ uitweg te vind om die proses behoorlik te bestuur.